SKRIFTLIG FORESPØRGSEL P-3038/00

af Luís Queiró (UEN) til Kommissionen

(20. september 2000)

Om: Overskudsproduktion af mælk i EF

Ifølge de foreliggende oplysninger er der i det seneste produktionsår (1999/2000) sket en voldsom stigning i mælkeproduktionen.

Denne stigning har medført, at 12 af de 15 medlemsstater har overskredet deres respektive nationale mælkekvoter.

Det er rigtigt, at forskellige årsager, der er knyttet til udviklingen i forbruget af mælkeprodukter og den øgede produktivitet i sektoren, bidrager til at forklare denne produktionsstigning.

Agter Kommissionen at forhandle med de pågældende lande om en samlet løsning, som også tager hensyn til forudsigelige produktionsstigninger i de kommende produktionsår, eller agter den at reagere med sanktioner mod producenterne?

Hvad konkret angår Portugal, henledes Kommissionens opmærksomhed på, at eventuelle sanktioner udelukkende vil ramme producenterne i en region i den yderste periferi, Azorerne, med meget alvorlige konsekvenser såvel på det sociale område som for den samlede økonomi på grund af det store antal mælkeproducenter og den store betydning, som produktionen af mælk og mejeriprodukter har for øens erhvervsliv.

Dertil kommer, at Azorerne, ligesom de øvrige regioner i den yderste periferi, er omfattet af bestemmelserne i EF-traktatens artikel 299, (tidl. 277), som fastsætter, at Rådet med kvalificeret flertal på forslag af Kommissionen og efter høring af Europa-Parlamentet kan vedtage særlige foranstaltninger, der tager hensyn til den sociale og økonomiske situation i disse regioner, som skyldes deres afsides beliggenhed eller status som øsamfund.

Svar afgivet på Kommissionens vegne af Franz Fischler

(27. oktober 2000)

I henhold til de indkomne oplysninger fra medlemsstaterne skulle mælkeproduktionen for produktionsåret 1999/2000 være en anelse lavere end i produktionsåret 1998/1999, men 12 af de 15 medlemsstater har angiveligt overskredet deres mælkekvoter. Dette er den eneste officielle oplysning, selv om den reelle produktion og overskridelse i henhold til Kommissionens statistik er lidt højere, end det fremgår af de foreløbige data.

I henhold til Rådets forordning (EØF) nr. 3950/92 om en tillægsafgift på mælk og mejeriprodukter(1) skal alle mælkeproducenter automatisk pålægges en tillægsafgift i tilfælde af overskridelse, når leveringerne for et bestemt år overskrider de nationale referencer (kvoter). Omfordeling til andre producenter af ubrugte kvoter er imidlertid mulig og skal fratrækkes den individuelle overskridelse.

Rådet indførte disse kvoter i 1984 og justerede dem senest i Agenda 2000 for tiden indtil 2008 med henblik på at nedbringe og efterfølgende bevare forsyningen af EF-mælk på et niveau, der ligger på linje med det almindelige forbrug. Kommissionen har ikke beføjelse til at give fritagelse for den nuværende tillægsafgift og har ikke til hensigt at foreslå Rådet hverken sanktioner ud over afgiften eller en tilpasning af kvoterne til den konstaterede produktionsmængde.

For så vidt angår Portugal, mener Kommissionen, at det forhold, at der er opstået et stort overskud, og at afgiften hovedsagelig pålægges producenter på Azorerne, navnlig skyldes en række fejl i de nationale og regionale administrationer, og at de ansvarlige ikke i tide har analyseret den konstante, regelmæssige stigning i den portugisiske produktion og heller ikke indført systemer til sikring af en ensartet fordeling af de enkelte, ubrugte kvoter.

Kommissionen og de portugisiske myndigheder drøfter nu sagen, bl.a. i medfør af artikel 299, stk. 2 (tidl. 227) i EF-traktaten, men drøftelserne er endnu ikke afsluttede.

(1) EFT L 405 af 31.12.1992.